钦定古今图书集成/明伦汇编/官常典/第659卷 > 青文胜
## 钦定古今图书集成/明伦汇编/官常典/第659卷 > 青文胜

按《明外史》本传：“文胜，字质夫，夔州人。仕为龙阳典史。
龙阳濒洞庭，岁罹水患，积逋赋数十万，敲扑死者相
踵。文胜慨然诣阙，上疏，为民请命，再上皆不报。叹曰：
‘何面目归见父老’？复具疏击登闻鼓以进，遂自经于
鼓下。太祖怜其为民杀身，诏宽龙阳租二万四千馀
石，定为额，邑人建祠祀之。妻子贫不能归，养以公田”
百亩。万历十四年，诏有司春、秋致祭，名其祠曰《惠烈》。